b'\n_START_ARTICLE_\nDardaj\n_START_PARAGRAPH_\nDardaj ali tudi Dardak je rezijansko bajeslovno bitje, poznano iz vasi Solbica. Pogojno ga lahko uvrstimo v slovensko mitologijo, \xc4\x8deprav slovenska etnogeneza med Rezijani ni bila nikoli zaklju\xc4\x8dena. Necivilizirani orjak Dardaj, ki je okrog hodil nag, in ki je imel tako veliko mo\xc4\x8d, da je lahko ruval drevesa s koreninami vred, je sicer pripadal solbi\xc5\xa1kemu rodu, a je \xc5\xbeivel malo zunaj vasi Solbice, pod goro Sart, kjer je pasel svoje koze in ovce. Svojim krajanom je prisko\xc4\x8dil na pomo\xc4\x8d, ko so se sosedi hoteli polastiti va\xc5\xa1kih pa\xc5\xa1nikov, ali ko so gradili cerkev (sveti\xc5\xa1\xc4\x8de). Boj za pa\xc5\xa1nike ali boj za \xc4\x8dredo je sicer eden od glavnih in najbolj raz\xc5\xa1irjenih mitolo\xc5\xa1kih motivov. Dardaj je bil za civilizirane ljudi preve\xc4\x8d tuj, saj so mnogi njegovi sova\xc5\xa1\xc4\x8dani menili, da je za njih na nek na\xc4\x8din tudi nevaren. Dardaj po kriteriju Georgesa Dum\xc3\xa9zila spada med junake V\xc4\x81yujevega tipa; torej med neke vrste \xc4\x8dlove\xc5\xa1ke zveri, ki niso ne lepe, ne posebej bistroumne, in ki se praviloma bojujejo same - bodisi goloroke ali pa s kijem oziroma preprostim oro\xc5\xbejem. V svoji pojavnosti nekoliko spominja na Martina Krpana in na rezijanskega ljudskega junaka L\xc3\xb6la Kotli\xc4\x87a.'